
Winston Churchill, discurs la Fulton, Missouri, 5 martie 1946

“An Iron Curtain Has Descended across the Continent”

S-a lăsat o umbră peste scenele atât de luminate, până nu demult, de victoriile Aliaţilor. Nimeni nu ştie ce intenţionează să facă, în viitorul apropiat, Rusia sovietică şi organizaţia sa comunistă internaţională sau care sunt limitele, dacă ele există, ale tendinţelor sale expansioniste şi de prozelitism. Eu am o puternică admiraţie şi stimă pentru curajosul popor sovietic şi pentru camaradul meu de război, mareşalul Stalin. Există o simpatie certă şi o bunăvoinţă în Marea Britanie - şi nu am îndoieli că şi aici - faţă de toţi ruşii, precum şi o hotărâre de a persevera în stabilirea unor prietenii trainice, cu toate divergenţele şi neînţelegerile existente. Noi înţelegem că ruşii au nevoie să-şi asigure frontierele lor apusene prin eliminarea tuturor posibilităţilor de agresiune din partea Germaniei. Noi urăm bun venit Rusiei la locul ei cuvenit printre naţiunile conducătoare ale lumii. Salutăm steagul ei fluturând pe mările lumii. Mai presus de toate, noi urăm bun venit contactelor constante, frecvente şi în creştere dintre poporul rus şi propriul nostru popor de pe ambele maluri ale Atlanticului. Totuşi, este de datoria mea să vă prezint anumite consideraţii despre situaţia actuală din Europa.


De la Stettin, în Baltica, la Trieste, în Adriatica, o cortină de fier s-a lăsat peste Continent. În spatele acestei linii se află toate capitalele vechilor state din Europa centrală şi răsăriteană. Varşovia, Berlin, Praga, Viena, Budapesta, Belgrad, Bucureşti şi Sofia, toate aceste oraşe faimoase şi populaţiile din jurul lor se află în ceea ce eu trebuie să numesc sfera sovietică; şi toate se află, într-o formă sau alta, nu numai sub influenţă sovietică, ci şi sub un control foarte strict de la Moscova şi, în multe cazuri, în creştere. Atena singură - Grecia, cu splendorile sale nemuritoare - este liberă să-şi decidă viitorul în cadrul unor alegeri aflate sub observaţie britanică, americană şi franceză. Guvernul polonez, dominat de ruşi, a fost încurajat să comită abuzuri enorme şi greşite asupra Germaniei, iar acum are loc expulzarea în masă a milioane de germani, la o scară dureroasă şi de neimaginat. Partidele comuniste, care erau extrem de modeste în toate aceste state răsăritene ale Europei, au fost aduse la putere în ciuda numărului redus al membrilor lor şi încearcă, prin orice mijloace, să obţină un control totalitar. Guvernele poliţieneşti prevalează în aproape toate cazurile şi, până în prezent, cu excepţia Cehoslovaciei, nu există democraţie reală.


Turcia şi Persia şi Iranul sunt amândouă profund alarmate şi nemulţumite de pretenţiile care le vizează şi de presiunile exercitate de către guvernul de la Moscova. Ruşii au făcut o încercare, la Berlin, de a realiza un partid cvasi-comunist în zona lor de ocupaţie, prin acordarea de favoruri speciale grupărilor germane de extremă stângă. În luna iunie a anului

 trecut, armatele americană şi britanică s-au retras, în conformitate cu înţelegerile anterioare, din zonele pe care le cuceriseră, în unele locuri cu 150 de mile de-a lungul unui front de aproape 400 de mile , pentru a permite aliaţilor noştri ruşi să ocupe acest vast teritoriu pe care democraţiile occidentale îl cuceriseră. 


Dacă acum guvernul sovietic încearcă, printr-o acţiune separată, să construiască o Germanie procomunistă în această zonă, aceasta va cauza noi dificultăţi serioase în zonele americană şi britanică şi va Germaniei învinse posibilitatea de a se oferi la licitaţie sovieticilor sau democraţiilor occidentale. Oricare ar fi concluziile ce pot fi trase din aceste fapte - şi faptele există -, aceasta cu siguranţă nu este Europa Eliberată pe care noi am luptat s-o realizăm şi nici nu este una care să conţină elementele esenţiale ale păcii permanente.


Securitatea mondială presupune o nouă unitate în Europa, de la care nici o naţiune nu trebuie definitiv exclusă. Animozităţilor dintre puternicile rase originare  ale Europei li s-a datorat izbucnirea celor două războaie mondiale la care am fost martori, s-au care s-au desfăşurat în ultima peruioadă. De două ori în timpul vieţilor noastre am văzut Statele Unite, împotriva dorinţelor şi tradiţiilor lor, împotriva argumentelor a căror temeinicie este imposibil de contestat, intrând în război, la timp, atrase de forţe irezistibile, pentru a asigura victoria cauzei juste, dar numai după ce îngrozitorul măcel şi devastarea se produseseră. De două ori Statele Unite au trebuit să trimită câteva milioane din tinerii săi peste Atlantic pentru a câştiga războiul; însă în zilele noastre războiul poate lovi orice naţiune, oriunde s-ar găsi ea, între Apus şi Răsărit. Cu certitudine, noi trebuie să lucrăm pentru a conştientiza necesitatea unei mari pacificări a Europei, în cadrul structurii Naţiunilor Unite şi în conformitate cu Carta sa. Această pacificare este, cred eu, unul scopurile permanente de cea mai mare importanţă ale activităţii politice.


Alături de Cortina de Fier care se află peste Europa, există şi alte cauze de nelinişte. În Italia, Partidul Comunist este serios deranjat de obligaţia de a acorda sprijin pretenţiilor mareşalului Tito asupra fostului teritoriu italian de la capătul Adriaticii. Cu toate acestea, viitorul Italiei se află pe muchie de cuţit. De asemenea, noi nu ne putem imagina o Europă regenerată fără o Franţă puternică. Toată viaţa mea publică am acţionat pentru o Franţă puternică şi niciodată nu mi-am pierdut credinţa în destinul ei, chiar şi în cele mai grele momente. Nu îmi voi pierde această credinţă acum. Oricum, într-un mare număr de ţări, de la frontierele Rusiei şi din întreaga lume, “coloana a cincea” comunistă s-a întărit şi lucrează în unitate totală şi supunere absolută faţă de directivele primite de la centrul comunist. Cu excepţia Commonwealth-ului britanic şi a Statelor Unite, unde comunismul este în faza sa infantilă, partidele comuniste şi “coloanele a cincea” reprezintă o ameninţare serioasă şi un pericol pentru civilizaţia creştină. Aceste realităţi sunt sumbre pentru oricine vorbeşte imediat după o victorie obţinută printr-o atât de splendidă camaraderie de arme şi cu scopul asigurării libertăţii şi democraţiei; însă am fi complet lipsiţi de înţelepciune dacă nu am reacţiona ferm atât timp cât mai putem ...


Pe de altă parte, eu resping ideea că un nou război era inevitabil, ba mai mult, că este iminent. Aceasta se datorează faptului că eu sunt sigur că şansele noastre se află în propriile noastre mâini şi că noi deţinem puterea de a salva viitorul; simt că este de datoria mea să rostesc răspicat aceste lucruri, acum când am ocazia şi posibilitatea de o face. Eu nu cred că Rusia sovietică doreşte război. Ceea ce ei doresc sunt fructele războiului şi extinderea puterii şi a influenţei doctrinei lor. Dar ceea ce trebuie să luăm noi în considerare sunt prevenirea permanentă a războiului şi realizarea condiţiilor de libertate şi democraţie, cât mai curând posibil, în toate ţările. Dificultăţile şi pericolele nu vor fi îndepărtate închizând ochii în faţa lor. Ele nu vor fi îndepărtate doar aşteptând să vedem ce se întâmplă sau printr-o politică conciliatoristă. Este necesară o înţelegere, şi cu cât va întârzia ea, cu atât mai dificilă va fi de realizat, iar pericolele vor deveni mai mari.


Din ceea ce am văzut la prietenii noştri ruşi, foştii aliaţi din timpul războiului, eu sunt convins că nu există nimic pe care ei să nu-l admire atât de mult ca puterea şi nu există nimic faţă de care ei să aibă mai puţin respect decât slăbiciunea, în special slăbiciunea militară. Din acest motiv, vechea doctrină a echilibrului de putere este nesănătoasă. Noi nu ne putem permite să evoluăm pe marginea prăpastiei, lăsându-ne pradă tentaţiilor unei încercări de forţă. Dacă democraţiile occidentale stau împreună într-o strictă concordanţă cu principiile Cartei Naţiunilor Unite, influenţa lor pentru permanentizarea acestor principii va fi imensă, şi nimeni nu va putea să le încalce. Dacă în vreun fel aceste ţări vor fi divizate sau vor abdica de la datoria lor şi dacă aceşti ani foarte importanţi vor trece, atunci s-ar putea ca o catastrofă să ne distrugă pe toţi.


Data trecută am văzut-o venind şi am strigat concetăţenilor mei şi lumii întregi, dar nimeni nu mi-a acordat atenţie. Până în 1933 sau chiar în 1935, Germania ar fi putut fi salvată de soarta groaznică ce o cuprinsese şi am fi putut evita cu toţii nenorocirile pe care Hitler le-a adus omenirii. Nu a existat niciodată în întreaga istorie vreun război mai uşor de preîntâmpinat printr-o acţiune la momentul oportun decât acesta care ruinat regiuni atât de vaste de pe glob. Cred că ar fi putut să fie prevenit fără a se trage un singur foc de armă, iar Germania ar fi putut fi astăzi puternică, properă şi cu onoarea intactă; însă nimeni nu a ascultat şi am fost atraşi cu toţii, unul câte unul, în acest vârtej cumplit. Aşa ceva nu trebuie lăsat să se repete. Aceasta se poate realiza acum, în 1946, doar printr-o înţelegere cu Rusia asupra tuturor problemelor, sub auspiciile Organizaţiei Naţiunilor Unite, şi prin menţinerea unei bune colaborări de-a lungul multor ani paşnici, printr-un instrument mondial sprijinit de întreaga putere a lumii anglo-saxone şi a tuturor legăturilor ei. ...


Să nu subestimăm puterea colosală a Imperiului britanic şi a Commonwealth-ului. Din cauză că vedeţi 46 de milioane de oameni pe insula noastră chinuindu-se să-şi asigure necesarul alimentar, obiectiv atins numai pe jumătate chiar şi în timpul războiului, sau pentru că avem dificultăţi în relansarea industriilor noastre şi a comerţului exterior după şase ani de efort energic de război, să nu credeţi că nu vom depăşi aceşti ani întunecaţi de privaţiuni aşa cum am depăşit anii glorioşi de teribilă confruntare, sau că peste o jumătate de secol nu veţi vedea 70 sau 80 de milioane de britanici răspândiţi în lume şi uniţi în apărarea tradiţiilor noastre, a modului nostru de viaţă şi a ţelurilor mondiale pe care le promovăm alături de voi. Dacă populaţiei din societăţile vorbitoare de limbă engleză i se adaugă aceea a Statelor Unite, cu tot ceea ce presupune o asemenea cooperare, în aer, pe mare, pe întregul glob, în ştiinţă şi în industrie, ca şi în privinţa forţei morale, nu va mai exista un echilibru oscilant şi nesigur de putere care să încurajeze tentaţia spre ambiţie sau aventură. Dimpotrivă, va exista o siguranţă copleşitoare în materie de securitate. Dacă respectăm loial Carta Naţiunilor Unite şi promovăm o forţă serioasă şi demnă, fără a aspira la pământul şi bogăţiile nimănui, fără a impune vreun control asupra gândurilor oamenilor; dacă tuturor forţelor morale şi materiale şi convingerilor britanice li se adaugă cele ale Dvs. într-o asociere fraternă, atunci evoluţiile viitorului vor fi clare, nu numai pentru noi, ci pentru toată lumea, nu numai pentru vremea noastră, ci pentru un secol de acum înainte.

�  Winston S. Churchill, The Sinews of Peace: Post-War Speeches, ed. by Randolph S. Churchill, Houghton Mifflin Co., London, 1973, pp. 100-105.

